Proposta għal DEĊIŻJONI TAL-PARLAMENT EWROPEW U TAL-KUNSILL li temenda l-Ftehim Interistituzzjonali tas-17 ta’ Mejju 2006 dwar id-dixxiplina baġitarja u l-ġestjoni finanzjarja tajba fir-rigward tal-qafas finanzjarju multiannwali, biex jindirizza ħtiġijiet ta' finanzjament addizzjonali tal-proġett tal-ITER /* KUMM/2011/0226 finali - 2011/ () */





MEMORANDUM TA’ SPJEGAZZJONI 1. introduzzjoni Din il-proposta tissostitwixxi l-proposta tal-Kummissjoni tal-20 ta' Lulju 2010 għal Deċiżjoni tal-Parlament Ewropew u tal-Kunsill li temenda l-Ftehim Interistituzzjonali tas-17 ta' Mejju 2006 dwar id-dixxiplina baġitarja u l-ġestjoni finanzjarja tajba fir-rigward tal-qafas finanzjarju multiannwali, sabiex tindirizza l-ħtiġijiet addizzjonali ta' finanzjament tal-proġett tal-ITER[1]. Il-proposta tqis il-progress li sar sa issa fin-negozjati, partikolarment fir-rigward tal-livell ta' riallokazzjoni fl-Intestatura 1A u tal-ammonti tal-approprjazzjonijiet għall-impenji u għall-ħlasijiet addizzjonali meħtieġa għall-ITER skont l-Intestatura 1A fl-2012 u fl-2013. Hija għandha l-għan li tiffaċilita qbil rapidu mill-awtorità baġitarja bil-ħsieb li jiġi żgurat is-suċċess tal-proġett tal-ITER. Il-proposta hija għal kollox konsistenti mal-Abbozz tal-Baġit 2012, kif ukoll mal-proposta tal-Kummissjoni għal Deċiżjoni tal-Kunsill li tirrigwarda l-programm qafas tal-Komunità Ewropea tal-Enerġija Atomika għar-riċerka nukleari u l-attivitajiet ta' taħriġ (2012-2013)[2]. L-adozzjoni finali tal-Programm Qafas tal-Euratom mill-Kunsill se tkun kundizzjonali fuq eżitu pożittiv tal-proċedura baġitarja parallela sabiex jiġu pprovduti fondi addizzjonali għall-ITER. 2. l-użu ta' marġini u r-riallokazzjoni fl-intestatura 1A Ma baqa' l-ebda marġini għall-2011 taħt il-limitu massimu tan-nefqa tal-Intestatura 1A, u l-marġini disponibbli fl-2012 u fl-2013 mhumiex biżżejjed biex jissodisfaw il-ħtiġijiet tal-ITER u biex jippermettu, fl-istess waqt, marġini biżżejjed għall-ħtiġijiet mhux previsti kif stipulat fil-Punt 13 tal-Ftehim Interistituzzjonali tas-17 ta' Mejju 2006 dwar id-dixxiplina baġitarja u l-ġestjoni finanzjarja tajba (FII)[3]. Skont l-ewwel paragrafu tal-Punt 23 tal-FII, il-Kummissjoni eżaminat l-ambitu għar-riallokazzjoni tan-nefqa bejn il-programmi koperti bl-Intestatura 1A, bil-għan li ammont sinifikanti, f'termini assoluti u bħala perċentwali tan-nefqa l-ġdida ppjanata, jitpoġġa għad-dispożizzjoni fl-ambitu tal-limitu eżistenti għal din l-Intestatura. B'riżultat ta' dan, qed tipproponi li jiġi riallokat ammont ta' EUR 100 miljun fl-2012 u ta' EUR 360 miljun fl-2013 mis-Seba' Programm Kwadru għar-Riċerka. 3. trasferimenti minn intestatura għal oħra (approprjazzjonijiet għall-impenji) F'konformità mat-tieni paragrafu tal-Punt 23 tal-FII, il-Kummissjoni eżaminat il-possibilitajiet li tiġi kkumpensata kwalunkwe żieda fil-limitu f'intestatura waħda billi jitbaxxa l-limitu f'intestatura oħra. Il-marġini li ġejjin tħallew taħt il-limiti tan-nefqa tal-Intestaturi li mhumiex l-Intestatura 1A għas-snin 2011 sa l-2013: || 2011 || 2012 || 2013 Intestatura 1B || 6.4 || 22.1 || 0.4 Intestatura 2 || 1678.8 || 651.6 || 112.8 Intestatura 3 A || 67.0 || 65.6 || 34.3 Intestatura 3 B || 0.1 || 15.5 || 25.3 Intestatura 4 || 0 || 246.7 || 112.0 Intestatura 5 || 243.2 || 472.6 || 521.6 Bil-perspettiva tal-Punt 13 tal-FII, il-Kummissjoni tqis li l-marġini li baqa' taħt il-limiti massimi tal-Intestaturi 1B, 3A u 3B huma ftit wisq sabiex jikkontribwixxu sabiex jiġu koperti l-ħtiġijiet finanzjarji addizzjonali tal-proġett tal-ITER u li l-ħtiġijiet addizzjonali taħt l-Intestatura 4 aktarx ma jippermettux it-tnaqqis tal-limitu massimu relatat tan-nefqa. Min-naħa l-oħra, il-marġini għas-sena 2011 taħt l-Intestaturi 2 u 5 huma ta' livell li jippermetti t-tnaqqis fil-limiti massimi rispettivi tan-nefqa sabiex tiġi kkumpensata ż-żieda meħtieġa fil-limitu massimu tan-nefqa tal-Intestatura 1A għall-ITER fl-2012 u fl-2013. Għalhekk, il-Kummissjoni qed tipproponi li jitnaqqsu l-limiti massimi tal-Intestatura 2 għas-sena 2011 b'ammont ta' EUR 650 miljun, u tal-Intestatura 5 għall-istess sena b'EUR 190 miljun, u li jiżdiedu l-limiti massimi tan-nefqa tal-Intestatura 1A b'EUR 650 miljun għas-sena 2012 u b'EUR 190 miljun għas-sena 2013. L-aġġustament propost bejn il-limiti massimi tan-nefqa jħalli marġini ta' EUR 1028.8 miljun disponibbli taħt il-limitu massimu tal-Intestatura 2 u ta' EUR 53.2 miljun taħt l-Intestatura 5 fl-2011. Il-Kummissjoni ntrabtet li tieħu l-miżuri kollha xierqa biex tiżgura li d-deċiżjonijiet meħuda dwar in-nefqa tal-PAK u l-finanzjament tagħha, inkluż il-ftehim dwar il-Verifika tas-Saħħa, ikunu rispettati. 4. l-approprjazzjonijiet għall-ħlasijiet Ir-raba' paragrafu tal-Punt 23 tal-FII jistipula li kwalunkwe reviżjoni għandha żżomm relazzjoni xierqa bejn l-impenji u l-ħlasijiet. Il-proposta ma tbiddilx il-limitu massimu globali għall-approprjazzjonijiet għall-ħlasijiet taħt il-qafas finanzjarju 2007-2013, filwaqt li tiżgura kontinwazzjoni bl-ordni fir-rigward tal-approprjazzjonijiet għall-impenji. 5. tabella fil-qosor u konklużjoni It-tabella ta' hawn taħt tiddeskrivi fil-qosor it-tibdiliet proposti fil-limiti massimi tal-approprjazzjonijiet għall-impenji u tal-approprjazzjonijiet għall-ħlasijiet fil-qafas finanzjarju. L-ammonti huma espressi fi prezzijiet attwali: Ir-reviżjoni ma bidlitx il-limiti massimi globali għall-approprjazzjonijiet għall-impenji u għall-approprjazzjonijiet għall-ħlasijiet matul il-perjodu 2007-2013 espressi fi prezzijiet attwali. It-tabella ta' hawn taħt turi l-limiti massimi annwali reveduti tan-nefqa tal-qafas finanzjarju li jirriżultaw mill-bidliet ta' hawn fuq fil-prezzijiet attwali. Id-deċiżjoni formali li temenda l-FII fir-rigward tal-qafas finanzjarju għandha tirreferi għat-tabella bażika miftiehma fil-FII, li hi espressa fil-prezzijiet kostanti tal-2004. L-ammonti fil-valuri attwali għandhom għalhekk ikunu konvertiti fil-prezzijiet tal-2004 permezz ta’ deflatur fiss ta’ 2 % kull sena, skont il-Punt 16 tal-FII (ara l-anness tal-Proposta għal Deċiżjoni tal-Parlament Ewropew u tal-Kunsill ippreżentat aktar 'l isfel). Proposta għal DEĊIŻJONI TAL-PARLAMENT EWROPEW U TAL-KUNSILL li temenda l-Ftehim Interistituzzjonali tas-17 ta’ Mejju 2006 dwar id-dixxiplina baġitarja u l-ġestjoni finanzjarja tajba fir-rigward tal-qafas finanzjarju multiannwali, biex jindirizza ħtiġijiet ta' finanzjament addizzjonali tal-proġett tal-ITER IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja tajba[4], u b'mod partikolari l-punti 21, 22 u 23 tiegħu, Wara li kkunsidraw il-proposta tal-Kummissjoni, Billi: (1) Fil-laqgħa [trilogu]/[konċiljazzjoni baġitarja] ta' … 2011, il-Parlament Ewropew, il-Kunsill u l-Kummissjoni ftehmu dwar il-modalitajiet biex jipprovdu finanzjament addizzjonali għall-proġett tal-ITER. Il-finanzjament jeżiġi reviżjoni tal-qafas finanzjarju multiannwali 2007-2013 b'konformità mal-Punti 21, 22 u 23 tal-Ftehim Interistituzzjonali, sabiex jogħla l-limitu massimu fir-rigward tal-approprjazzjonijiet għall-impenji taħt is-Subintestatura 1A b'EUR 650 miljun] għas-sena 2012 u b'EUR 190 miljun għas-sena 2013 fi prezzijiet attwali. (2) Iż-żieda tal-limiti massimi tal-approprjazzjonijiet għall-impenji taħt is-Subintestatura 1A għas-snin 2012 u 2013 se tkun kompletament ikkumpensata bit-tnaqqis tal-limiti massimi tal-approprjazzjonijiet għall-impenji għas-sena 2011 taħt l-Intestatura 2 u l-Intestatura 5. (3) Sabiex tinżamm relazzjoni xierqa bejn l-impenji u l-ħlasijiet, il-limiti massimi annwali għall- approprjazzjonijiet għall-ħlasijiet se jiġu aġġustati. L-aġġustament se jkun newtrali f'termini ta' obbligi ta' ħlas matul il-perjodu 2007-2013. (4) L-Anness I tal-Ftehim Interistituzzjonali dwar dixxiplina baġitarja u ġestjoni finanzjarja fis-sod għandu ghalhekk jiġi emendat kif imiss[5], IDDEĊIDEW KIF ĠEJ: Artikolu Uniku L-Anness I tal-Ftehim Interistituzzjonali dwar id-dixxiplina baġitarja u l-ġestjoni finanzjarja tajba huwa sostitwit bl-Anness ta’ din id-Deċiżjoni. Magħmul fi Brussell, Għall-Parlament Ewropew Għall-Kunsill ANNESS [1] COM(2010) 403 finali tal-20.7.2010. [2] COM(2011) 72 finali tal-7.3.2011. [3] ĠU C 139, 14.6.2006, p. 1. [4] ĠU C 139, 14.6.2006, p. 1. [5] Għal dak il-għan, iċ-ċifri li jirriżultaw mill-ftehim imsemmi hawn fuq huma maqluba għal prezzijiet tal-2004.